b"\n_START_ARTICLE_\nDidier Zokora\n_START_SECTION_\nZa\xc4\x8detki\n_START_PARAGRAPH_\nZokora je svojo kariero pri\xc4\x8del v domovini v priznani mladinski akademiji kluba Mimosas. Leta 2000 se je preselil v Evropo k mo\xc5\xa1tvu Racing Genk, s katerim je v sezoni 2001/02 osvojil belgijsko prvenstvo. Poleti 2004 je prestopil v Francijo h klubu AS Saint-\xc3\x89tienne.\n_START_SECTION_\nTottenham Hotspur\n_START_PARAGRAPH_\nZokora je v Franciji ostal le dve sezoni. Vzrok za tako kratek igralni sta\xc5\xbe v Franciji so bile v prvi vrsti njegove dobre predstave na Svetovnem prvenstvu 2006 v Nem\xc4\x8diji. Na prvenstvu so ga namre\xc4\x8d opazili ogledniki angle\xc5\xa1kega prvoliga\xc5\xa1a Tottenham Hotspur, ki so za tedaj 25-letnega afri\xc5\xa1kega nogometa\xc5\xa1a od\xc5\xa1teli 8,2 milijona evrov od\xc5\xa1kodnine. Zokora je bil sicer na spisku \xc5\xbeelja ve\xc4\x8djih klubov - Chelseaja, Manchester Uniteda in Arsenal - z otoka, a jih je zavrnil, ker mu niso mogli dati zagotovila, da bo v njihovih sredinah dobival prilo\xc5\xbenost in da ne bo zgolj zamenjava. _NEWLINE_V treh letih je postal velik ljubljenec londonskega ob\xc4\x8dinstva, ki mu je spesnilo tudi himno z naslovom \xc2\xbbLet's all do the Conga... Do-do-do Didier Zokora.\xc2\xab\xc2\xa0 \xc4\x8ceprav je za Tottenham igral cela tri leta, pa se za ta angle\xc5\xa1ki klub niti enkrat ni uspel vpisati med strelce. Nogometni navdu\xc5\xa1enci so si ga v \xc4\x8dasu njegovega igranja na otoku verjetno najbolje zapomnili po dveh zaporednih grdo zgre\xc5\xa1enih lahkih strelih na gol s finalne tekme pokalnega tekmovanja Carling Cup 2008. Njegov drugi strel je zletel \xc4\x8dez pre\xc4\x8dko, potem ko je vratar \xc5\xbee premagan le\xc5\xbeal na tleh. Tottenham je sicer tekmo dobil po podalj\xc5\xa1ku, zmago je z zadetkom z glavo zagotovil Jonathan Woodgate._NEWLINE_S Tottenhamom se je nato leto kasneje znova uvrstil v finale Carling Cupa, a je tedaj po enajstmetrovkah izgubil proti Manchester Unitedu. Izid je bil po rednem delu 0-0. \xc4\x8cetudi se Zokora v dresu Tottenhama nikoli ni uspel vpisati med strelce, pa je zato uspe\xc5\xa1no realiziral svoj kazenski strel med izvajanjem enajstmetrovk proti nizozemskemu PSV-ju, v sklopu pokala Uefa.\n_START_SECTION_\nSevilla\n_START_PARAGRAPH_\nZokora je med poletnim prestopnim rokom za 9 milijonov evrov od\xc5\xa1kodnine okrepil \xc5\xa1panskega prvoliga\xc5\xa1a Sevillo.  V dresu andaluzijskega mo\xc5\xa1tva je debitiral 30. avgusta 2009, tedaj je Sevilla v prvem krogu \xc5\xa1panskega prvenstva gostovala pri Valenciji.\n_START_SECTION_\nReprezentan\xc4\x8dna kariera\n_START_PARAGRAPH_\nZokora je standardni \xc4\x8dlan prve postave reprezentance Slonoko\xc5\xa1\xc4\x8dene obale, za katero je igral \xc5\xbee na ve\xc4\x8d kot 80 mednarodnih tekmah."